地名: 康津 (全羅道, 縣（監）)
年: 1722.0

○逆尙吉伏誅。 初, 虎龍招曰: "大ㆍ小急手、平地手三事, 尙吉與麟重等, 爛熳相議, 一動一靜, 無不得知, 出銀二百餘兩, 圖成行藥。 又慮虎龍告變, 送於尙吉之叔全羅兵使沈榗營云云。" 鞫廳發爲問目, 則供辭牢諱。 以此更推於虎龍, 對曰: "諸賊中尙吉, 亦一人, 則謀弑之事, 渠何不知? 至於銀貨, 有明證。 身持天紀書簡, 往于往十里趙洽停喪處, 逢尙吉於東大門內, 共上門樓, 披簡示之, 偕往趙洽所, 率洽入京家, 而洽無馬, 故身之騾子, 尙吉騎之, 尙吉之馬, 洽騎之, 身則步行。 先到尙吉之家, 尙吉以銀一百兩, 給身, 又往趙洽所, 洽出銀三百兩之後, 招相者朴暹, 相身曰: ‘此人將爲大事, 其相何如?’ 暹曰: ‘極吉’ 云, 故身持銀以來。 白望與尙吉相見時, 則身果不見, 而所謂白、睦渠常常言之, 豈有不知白望之理哉, 出銀之人, 豈不知用處哉? 池尙宮等不知之說, 亦不近理云云。" 及面質, 尙吉曰: "汝以行藥之事, 有一番語及於我者耶? 我有一言半辭, 及於行藥事耶?" 虎龍曰: "行藥一節, 出於銀貨。 君不出銀耶? 君給銀則丁寧乎?" 曰: "給銀則丁寧矣。 設令給銀, 銀之用處無限, 吾何知汝將用於行藥處耶?" 虎龍曰: "行藥一節, 賊旣有主謀者。 汝因趙洽聞之, 以爲功名機會, 參入其中, 旣出銀給望, 則同謂之賊, 不亦宜乎? 汝又以全羅兵營所來扇子五十柄, 送於天紀, 傳於池尙宮者, 無是事耶?" 曰: "汝言給銀, 非虛語也, 給扇天紀云者, 亦有苗脈。 吾只以若干扇柄, 應天紀之求, 而天紀所送處, 吾何知之, 豈爲參謀行藥之明證乎? 行藥二字, 吾實不參聞於夢寐間者。 吾有死罪, 當此末世, 不擇交遊, 與龍澤、天紀輩相親, 被汝同參惡逆之告。 此亦妖惡輩相交之罪也。 惟汝但辨。 吾何時何處, 誰家某日, 得預於行藥之議耶?" 虎龍曰: "桁楊之下, 賊情易輸, 何待吾言?" 曰: "給銀, 自有苗脈。 天紀、龍澤謂我曰: ‘汝之叔父, 官甚蹉跎, 晩年全閫, 亦甚可憐。 何不爲平兵、統帥之計耶?’ 吾曰: ‘汝輩頗有形勢, 顧見則可得矣。’ 龍澤輩, 旣有閫窠周旋之約, 故凡其所求, 惟力應之。 金、李輩所用, 吾何知之?" 虎龍曰: "天紀輩, 非但疑吾之告變, 亦疑汝之告變, 言必稱子八矣。 國喪後, 疑吾告變, 置我無處, 送我於全羅兵營, 令汝奴率去, 其亦非乎?" 曰: "天紀輩, 特以家近之故, 雖與相親, 而疑我交淺, 輒以外親內疎待之。 吾之追遊, 欲藉其權力, 爲叔父圖閫也, 亦不欲深知渠輩事也。 吾本不知渠輩肉骨裏事, 則雖欲告變, 其可易乎? 其時送汝南下, 汝旣曰: ‘有所幹於康津。’ 康津卽兵營, 要我作簡, 故吾雖依施, 而龍澤輩所深疑於汝者, 汝之姑欲避於南營者, 吾何能盡知曲折乎? 云云。" 鞫廳以銀貨一款, 諉之於爲叔求官, 顯有掩覆之跡, 請刑。 刑問四次後, 又與虎龍面質, 語屈, 加刑至五次, 第一度直招。 其結案曰: "國家病患方重, 平安兵使未差之際, 天紀付書於虎龍, 送于身, 求得銀子, 而其書曰: ‘有緊用處, 銀子一百兩措備送之’ 云。 故卽爲出給, 則意必用於求官之事矣。 其後龍澤、天紀輩, 顯有深處周旋之氣色, 非獨銀也, 扇子別擇妙制以求之, 故亦給五十柄。 因往天紀家, 則天紀言: ‘盡封其扇, 送于池尙宮家’ 云。 其時洪義人在座矣。 身曰: ‘始聞平兵, 非久當出, 故求得銀貨, 要君輩周旋矣。 百兩, 亦非些少之貨, 終無事實, 則吾之主意歸虛。 向來之銀, 果用於何處耶?’ 天紀曰: ‘其銀亦有去處。 百兩銀, 鳥足血, 但觀畢竟事成可也。’ 身始問虎龍, 自許以當代英雄, 君輩以爲使喚, 有所周旋, 周旋事云何? 天紀、龍澤、義人曰: ‘所謂白望者, 比虎龍尤爲豪傑, 風神亦魁偉丈夫。 且宮中紅袖, 無不締結。 聞池尙宮者, 以年老宮人, 頗能用權。 若有銀貨出處, 因睦虎龍用之, 又因白望用之, 此路甚緊矣。’ 身以爲: ‘君輩用處, 吾不知入於何路, 而爲叔父圖爵之計, 每多虛疎。 汝輩爲何等大周旋, 而百兩不貲之貨, 用之無效耶?’ 天紀曰: ‘白望爲當代豪傑, 汝一見之何如?’ 身答以自古賤人輩, 交通宮禁, 鮮不敗事。 虎龍則吾旣一見相知, 又見白望, 吾不願也。 天紀輩, 自是卿相家子弟, 權力頗多, 或銀貨或什物, 不難得用, 而身百兩之外, 有何添給銀子? 旣用於池尙宮處, 則雖以圖爵而出給, 此輩用之於締結宮禁, 身難免出銀締結之罪。 此一款, 遲晩的實云云。" 尙吉少有詩名, 爲人輕儇側媚, 識者知其不吉, 至是竟死於逆。

○逆宦世相物故。 初, 虎龍招曰: "喜之諺文歌詞, 流入宮中, 皆誣毁聖躬之語, 且矯詔草, 令世相臨國喪乃下。 李瀗爲驪州牧使時, 官穀貿錢六百餘兩, 給世相, 天紀親往世相家事, 天紀不敢隱諱。 天紀抵虎龍書曰: ‘冗臣如出, 必須往見。’ 云云。" 鞫廳以此發問目, 則供曰: "崔淑嬪喪占山時, 與虎龍相議同往來, 昭訓喪求山行, 又與同行。 天紀則虎龍譽其人, 而身無相知之事。 四、五年前, 欲賣家舍之際, 天紀欲爲買家, 率一武人來到, 願見家舍, 故使奴人指示之, 其後更無相通事。 虎龍同伴人白建益之子名不記, 身亦與相知, 而其人之母與李姓內人, 爲叔姪, 故無常出入。 李姓內人以病出外時, 白哥時或往來, 故身坐於本宮書題所, 據理叱責, 別無宮中出入事。" 云云。 此外皆稱無據。 鞫廳以招辭相左, 更推虎龍, 對曰: "內竪之交通逆賊, 何等重事, 渠肯承服哉? 然與天紀相通密謀, 非身耳聞, 乃目見者也。 世相, 以秩高內官, 驕侮身, 初不容接, 身以天紀之言, 從容往見, 且言趙松, 以李宇恒銀子給渠之狀, 則渠蹙然接待, 置之心腹。 至於宮禁不可通之言, 亦說於身者多矣。 身問於世相曰: ‘汝與天紀, 何相親之密也?’ 世相曰: ‘天紀之姪, 有爲嘉山郡守者, 吾以嘉山內官, 有所周旋, 相訪交歡, 間因趙松, 又復相通。’ 身率天紀, 往世相家, 令兩人入房, 身則出在大門外, 待天紀與世相謀議出來後, 歸來。 天紀令身, 持銀七十兩及扇子、簡幅, 傳於世相, 身不爲傳致, 私自用之。 蓋天紀之交通世相者, 欲於國喪日, 令池尙宮, 從中下矯詔, 世相居間奉行之計而已, 比於大、小急手, 則其罪差輕。 然世相以誣主上之言, 忍說於民澤家, 且言於身, 使傳於天紀, 罪狀貫盈。 所謂誣主上之言, 初則曰: ‘主上昏憒無知。’ 換局後又言曰: ‘其夜吾以承傳色入侍, 主上昏憒, 何以知也? 妖怪內人, 囑年少中宮, 作此擧措。’ 身欲殺世相而食其肉。" 云云。 及面質, 虎龍向世相曰: "汝旣與逆賊天紀, 締結事跡旣露, 何不直告?" 曰: "內官受國厚恩, 豈參於幺麿逆竪輩乎? 吾未嘗與天紀相知, 聞汝讃天紀而知之。 中間往復, 汝自爲之, 非吾所知。" 虎龍曰: "我初因天紀, 納交於汝, 汝曰: ‘天紀姪爲嘉山郡守, 吾以嘉山內官相親云云。’ 吾曰: ‘天紀言: 「趙松, 以李宇恒等銀二千餘兩, 不爲傳給汝, 而中間偸食。 常常恨歎。」 云矣。’ 汝言: ‘趙僉使無狀。’ 吾又脅汝曰: ‘吾問天紀曰: 「君何以重世相?」 天紀曰: 「知宮中事, 世相爲最」 云。 吾未及因趙松通路之前聞之, 則西關試士御題, 世相先爲漏通, 書題使其族屬占科。 安有如許權勢乎?’ 汝始蹶然待以心腹。 此言非耶?" 曰: "汝皆做出, 吾無可答。 天紀一與德弘買家事, 來到吾家, 此豈爲相親乎? 德弘爲嘉山郡守時, 吾以議藥承傳色, 長在闕中, 未嘗出外相見。 至於趙松之銀, 元無一分相給之事。 西關科擧, 吾之族屬, 元無占科之事。" 虎龍曰: "去年天紀往汝家, 汝與天紀, 閉戶入房, 終日酬酢之擧, 亦無之耶?" 曰: "其時汝率天紀來言曰: ‘天紀方來房門外矣。’ 吾曰: ‘來則來矣, 何必因汝傳言耶?’ 汝卽爲出去, 吾挽止汝, 則汝曰: ‘吾留此爲難。’ 仍出去。" 虎龍曰: "天紀果不入乎?" 曰: "來與不來, 有何關係乎?" 虎龍曰: "汝不以主上及中宮殿下之事, 言於吾耶?" 曰: "吾不記其語矣。" 虎龍曰: "換局後數日, 吾往汝家時, 平安道武人身長者來到, 而汝使之出去。 吾問曰: ‘汝入番新出云, 汝每言主上昏昏憒憒, 全無知覺矣, 今此處分, 一何猛烈耶?’ 汝答曰: ‘其夜吾以承傳色入之, 目見其事, 寧欲死。 寧欲死。 主上何知? 妖怪內人, 囑年少中宮, 作此擧措’ 云。 此言非乎?" 曰: "汝白地做出矣。" 虎龍曰: "汝以光城府夫人護喪時承傳色, 與金民澤, 夜間酬應之事, 亦無之耶? 民澤言於天紀, 天紀言於我矣。" 曰: "吾與民澤, 無相見事矣。" 虎龍曰: "天紀言: ‘張䆠, 眞老論血誠, 與致仲細話主上愚騃昏憒之事。 張䆠之心, 斷斷無改, 大事終可屬托也。’ 丁寧言之, 汝敢隱諱耶?" 曰: "汝來吾家時, 有若察過之御史, 豈以情來見乎?" 虎龍曰: "是矣。 吾雖外面事汝, 汝言落口, 則每欲啖食汝肉。 宦竪之設, 不過掃灑, 而汝權傾將相, 志傾宗社。 如此而不死耶? 吾往汝家時, 玄德明在座, 吾以奉常寺貢物主人事, 有托於德明, 使之周旋於領相, 則德明去後, 汝曰: ‘此人言輕。 吾令領相四寸金昌道, 以吾意傳于領相, 凡事萬無不成之理。 且康津田畓韓㰒相訟事, 乃是諸士夫累千生靈世傳産業之地, 汝能一朝, 以非理捷訟。’ 吾問曰: ‘康津田畓之得捷, 難於上天, 大監可謂難矣。’ 汝曰: ‘李弘述排却萬事, 爲吾左袒, 得此訟也。 非吾, 何以得捷乎?’ 云云。 此一節, 權傾將相, 可以知矣。" 曰: "貢物事, 果如汝言, 唐津田畓訟事, 文書分明得捷, 安有請托之事乎? 此乃虛無言也。" 鞫廳, 以世相面質, 節節見屈, 請刑。 刑問至四次, 直招曰: "身與虎龍相親, 虎龍與天紀, 常常往來於身家。 李喜之作諺文歌詞, 誣毁聖躬, 且草從中矯詔, 令內人池尙宮、烈伊及身, 臨國喪下, 虎龍, 以此發告, 且言: ‘趙松無狀, 李宇恒等, 所聚銀二千餘兩, 使渠傳給於身, 而中間偸食’ 云云, 則身終無驚動發明之端。 平日受賂締結之狀, 亦可揣知。 上年十二月換局後數日, 虎龍來問曰: ‘君常言: 「主上做事不快。」 今此處分, 一何猛烈?’ 身答云: ‘其夜吾以入番中官入侍, 目見其事, 誣辱非毁之語至及於兩殿’ 云爾, 則虎龍之來見、身之入番, 果爲的實。 國家處分, 豈盡出於乾斷等語爲答, 則身凶悖之言、酬酢之事, 據此可知。 徐德修、金昌道、李正植、鄭宇寬輩, 相議行藥之計, 趙洽又爲發告。 徐德修, 與之相親, 鄭宇寬住着於近處, 往來相親。 李正植, 以姪子輩同接之故, 與之相親, 金昌道亦相知。 身入番時, 宇寬來見於闕外處所。 渠輩不無往復之事, 身亦豈不知乎? 有數三事可告者。 德修輩所爲, 蓋有法氣, 不無變作之事, 身不得盡告者, 乃是作俑理外之事故也。 此輩圖囑不可爲之事, 死有餘罪, 所謂圖囑者, 密計之事也。 渠輩無狀, 密密交通於內人池尙宮、烈伊, 矯詔事果然, 而正植輩入送矯詔於烈伊處, 行藥事出, 自白望入送于身, 謀逆的實。" 云云。 未及結案而斃。 鞫廳請依望等例, 戮屍孥籍, 從之。